32003D0057
L 023/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 21 януари 2003 година
за суспендиране на задълженията на Общността съгласно Секторното приложение за електрическата безопасност към Споразумението за взаимно признаване между Европейската общност и Съединените американски щати
(2003/57/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 във връзка с член 300, параграф 2, втора алинея от него,
като взе предвид предложението на Комисията,
като има предвид, че:
(1)
В съответствие с член 16 на Споразумението за взаимно признаване, сключено между Европейската общност и Съединените американски щати (1), наричано по-долу „споразумението“, някоя от страните по него може да суспендира своите задължения съгласно Секторното приложение.
(2)
Съединените американски щати не са изпълнили своето задължение съгласно споразумението, по-специално по отношение на процедурите, които трябва да бъдат следвани, за признаването на органите за оценка на съответствието, определени от Общността.
(3)
Това доведе до положение, при което органите за оценка на съответствието, които са определени или трябва да бъдат определени от определящите органи на държавите-членки, не могат да бъдат оценени, наблюдавани и признати по предвидения в споразумението начин.
(4)
Вследствие на това Общността е изгубила пазарен достъп по отношение на оценката за съответствие на своите стоки, които попадат в обхвата на Секторното приложение за електрическа безопасност.
(5)
Също така се приема, че Съединените щати не са успели да поддържат правни и регулаторни органи, които да могат да изпълнят разпоредбите на Секторното приложение за електрическа безопасност, по-специално що се отнася до надеждността на безопасността и здравеопазването на оценката на място, която се извършва от определящите органи на държавите-членки, на органите за оценка на съответствието, които са разположени на тяхна територия.
(6)
Общността и Съединените щати проведоха, в съответствие с трето изречение на член 2 от споразумението, множество консултации, които не доведоха до задоволително разрешение.
(7)
Комисията ще продължи консултациите със Съединените щати съгласно споразумението, с оглед да се гарантира изпълнението на Секторното приложение за електрическа безопасност в съответствие с неговите разпоредби,
РЕШИ:
Член 1
По силата на настоящото се суспендират изцяло задълженията на Общността съгласно Секторното приложение за електрическата безопасност към Споразумението за взаимно признаване между Европейската общност и Съединените американски щати.
Член 2
Председателят на Съвета се оправомощава да определи лицето, което се оправомощава да изпрати от името на Общността приложената нота до Съединените американски щати.
Член 3
Най-късно до три години след датата на предаването на Съединените американски щати на нотата, упомената в член 2, Комисията представя на Съвета доклад относно състоянието на консултациите със Съединените щати и в подходящите случаи - предложение за Решение на Съвета за отмяна на настоящото решение.
Член 4
Настоящото решение влиза в сила в деня на публикуването му в Официален вестник на Европейските общности.
Съставено в Брюксел на 21 януари 2003 година.